Rugbylegende Dougie Dyers sterfDie voormalige speler, afrigter, keurder en administrateur, Dougie Dyers. (Foto: Facebook) Talle boodskappe van medelye stroom in ná die dood van legendariese rugbykaptein Dougie Dyers. Dyers was ŉ internasionale rugbykaptein, afrigter en administrateur wat ook as “oom Dougie” bekend gestaan het. Hy is Dinsdagoggend dood. SA Rugby Mag het in 2017 geskryf dat Dyers ŉ sentrale rol in talle “eerstes” vir Suid-Afrikaanse rugby gespeel het en dat hy pionierswerk vir die sport gedoen het. “ŉ Ware legende van die sport,” lui The Waterhole Rugby Museum se huldeblyk. Die oud-Springbok Schalk Burger sr. het Dyers bestempel as een van die mees gerespekteerde, eerbare en kundige rugbyhelde wat hy geken het. RIP Dougie Deyers, one of the most respected, honourable and knowledgeable rugby heroes I knew, given your stance on politics vs sport opportunities for your players and community – RIP Dougie and I would like to know what you and Doc Craven are already planning there in heaven pic.twitter.com/pHcJn0c9L8 — Schalk Burger Snr (@skalabrak) January 10, 2023 “Ons medelye met die Dyers-familie. Oom Dougie was ŉ ware heer en ŉ skerp rugbybrein,” lui Harold Karele se boodskap op Facebook. Nathan Nathyt se boodskap lui: “Ons groet ŉ legende en ŉ leier. Mnr. Dougie Dyers, jou impak in rugby was een vir die boeke. Rus in vrede. Medelye aan die familie.” “Rus in vrede, goeie man. ŉ Vooraanstaande afrigter, ŉ goedhartige afrigter. ŉ Groot mens. ŉ Absolute heer,” lui Craig A Wilson se huldeblyk. I am very sad to inform the followers of the Waterhole Rugby Museum's Facebook page of the sad passing of former… Posted by The Waterhole Rugby Museum on Tuesday, January 10, 2023 Dyers is in 1971 aangestel as kaptein van die eerste swart toerspan uit Suid-Afrika en was die volgende jaar ook kaptein van die eerste swart span wat teen ŉ internasionale toerspan, Engeland, op Suid-Afrikaanse bodem gespeel het, het die rugbytydskrif berig. Dyers was ook kaptein van die Federasie-vyftiental (Proteas) wat in 1974 met die Britse en Ierse Leeus kragte gemeet het. Hy het in die 1970’s aangehou rugby speel en later na die voorry geskuif. “Ek was so lief vir rugby, dat ek na die voorry geskuif het toe ek groter geword het net sodat ek my speelloopbaan met ŉ paar jaar kon verleng,” het hy destyds grappenderwys vertel. Dyers het hom daarna ook as ŉ uiters vaardige afrigter bewys en was in 1979 die eerste afrigter van die SA Barbarians, die eerste veelrassige Suid-Afrikaanse rugbyspan wat in die buiteland getoer het. Dr. Danie Craven het hom in 1983 genader om ŉ posisie by die SA Rugbyraad op te neem, ŉ pos wat hy aanvaar het as deel van sy pogings om die toekoms vir swart en bruin rugbyspelers te verbeter. Hy was in die 1980’s ŉ Springbokkeurder en het in 1991 by die Westelike Provinsie-rugbyunie aangesluit waar hy onder meer by ontwikkeling betrokke was. “Dyers word nie altyd erken vir die enorme bydrae wat hy tot die transformasie van Suid-Afrikaanse rugby gelewer het nie. Ten spyte van hierdie ongeregtigheid, staan hy uit as speler, kaptein, afrigter, keurder en administrateur wat ŉ onuitwisbare merk op die spel gemaak het waarvoor hy so lief was,” het SA Rugy Mag se huldeblyk aan Dyers gelui. “Dit is ongetwyfeld die merk van ŉ pionier.”